આ બન્ને એકબીજાથી અજાણ જેવાં રહીને દિલ્હી ગયાં હતાં. પાછાં ફર્યા ત્યારે જાણે યુગાંતરોથી એકબીજાનાં પરિચય હોય એ રીતે પાછા ફર્યાં. હવે રિસેસ દરમિયાન ભારતી એનું લંચ બૉક્સ એના સહકર્મચારીઓના ટેબલ પર ખોલતી નહીં. બરાબર દોઢ વાગે એ પોતાનું લંચ-બૉક્સ લઈ ભરતના ટેબલ પર પહોંચી જતી. ઑફિસમાં હવે કોઈને શંકા નહોતી કે ભરત-ભારતી અલગ છે. આ પ્રેમી-પંખીડાં હવે ઑફિસમાં સૌની નજરે અંકાઈ ગયાં, મીઠી મજાકને પાત્ર બન્યાં અને ઑફિસનાં કોઈ કાર્યક્રમમાં એ બન્નેને એક જ સમિતિમાં રાખવાનાં સૂચનો થતાં રહેતાં. આ શહેરમાં એના પિતાના એક પરિચિત કુટુંબની સાથે રહેતી ભારતી માથે કોઈ પાબંદીઓ નહોતી. એ શનિ-રવિની રજાઓમાં ભરત સાથે કાર્યક્રમો ગોઠવતી રહેતી. એક વર્ષના નોકરીના ગાળામાં બન્નેએ પોતાને ગમતાં પાત્ર સાથે સંબંધ બાંધી લીધો હતો.